Diari Oficial de la Generalitat Valenciana


Sumari del DOGV 8772, del 26-03-2020 (2020/2705)

DECRET 6/2020, de 24 de març, del president de la Generalitat, pel qual es crea la Comissionada de la Presidència de la Generalitat per a l'Estratègia Valenciana per a la Intel·ligència Artificial i, especialment, per a la coordinació de la intel·ligència de dades davant l'epidèmia per la infecció de COVID-19 a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8772

Data del DOGV
:   26-03-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2705


Data del document
:   24-03-2020

Organisme emissor
:   Presidència de la Generalitat

Tipus de document
:   Decret

Descriptors 

:   * legislació
    * cura de la salut
    * malaltia infecciosa
    * epidèmia
    * cura d'infermeria
    * política sanitària

DECRET 6/2020, de 24 de març, del president de la Generalitat, pel qual es crea la Comissionada de la Presidència de la Generalitat per a l'Estratègia Valenciana per a la Intel·ligència Artificial i, especialment, per a la coordinació de la intel·ligència de dades davant l'epidèmia per la infecció de COVID-19 a la Comunitat Valenciana. [2020/2705]  
PREÀMBUL  
  
La intel·ligència de dades resulta fonamental per poder analitzar l'efectivitat de les mesures que ja han sigut acordades, així com per anticipar les que puguen adoptar-se en el futur, amb l'objectiu de traslladar l'anàlisi de dades agregades al disseny de les polítiques públiques i, en concret, a la presa de decisions en situacions d'emergència sanitària.  
La infecció pel brot de coronavirus COVID-19, inicialment localitzada a la regió xinesa de Hubei, s'ha convertit en una pandèmia global, tal com va advertir l'Organització Mundial de la Salut el passat 11 de març.  
Davant aquesta pandèmia, i en un entorn caracteritzat per la seua complexitat i falta de certituds, ja que es tracta d'una malaltia desconeguda fins a la seua aparició, la intel·ligència de dades permet avaluar l'aplicació de mesures, predir escenaris futurs, reduir el temps de presa de decisions i anticipar solucions.   
  
En virtut d'això, de conformitat amb el que preveu l'article 12 de la Llei 5/1983, de 30 de desembre, del Consell, i per a l'exercici de les funcions d'assessorament, i de disseny i avaluació de les polítiques públiques, arreplegades en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i en el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat,   
  
DECRETE  
  
Article 1. Creació  
Es crea la Comissionada de la Presidència de la Generalitat per a l'Estratègia Valenciana per a la Intel·ligència Artificial i, especialment, per a la coordinació de la intel·ligència de dades davant l'epidèmia per la infecció de COVID-19 a la Comunitat Valenciana.  
  
Article 2. Objecte  
Aquesta Comissionada té per objecte l'anàlisi de dades per al seguiment de les actuacions, així com per a informar la proposta i presa de decisions que siguen necessàries, especialment en el context de la propagació de la malaltia de coronavirus COVID-19 a la Comunitat Valenciana.  
  
Article 3. Nomenament de la Comissionada  
Es nomena Comissionada de la Presidència per a l'Estratègia Valenciana per a la Intel·ligència Artificial a Nuria Oliver Ramírez.  
  
Article 4. Mitjans  
La Comissionada de la Presidència per a l'Estratègia Valenciana per a la Intel·ligència Artificial comptarà amb el necessari suport administratiu i material, mitjançant l'adscripció dels recursos que siguen necessaris, dels programes pressupostaris corresponents a la Presidència de la Generalitat.  
  
DISPOSICIÓ ADDICIONAL  
  
Única. Incidència econòmica en la dotació de despesa  
L'aplicació i el desenvolupament d'aquest decret no podran tindre cap incidència en la dotació dels capítols de despesa assignats a la Presidència de la Generalitat i, en tot cas, hauran de ser atesos amb els seus mitjans personals i materials.  
  
DISPOSICIONS FINALS   
  
Primera. Aplicació de les disposicions del decret  
La Presidència de la Generalitat adoptarà les mesures necessàries per a l'aplicació i execució del que disposa aquest decret.   
  
Segona. Entrada en vigor  
Aquest decret entrarà en vigor el dia de la publicació en el Diari Oficial de la Generalitat Valenciana.  
  
València, 24 de març de 2020  
  
El president de la Generalitat  
Ximo Puig i Ferrer.